2023.gada 31.augustā **Nr.541**

 (prot.Nr.19, 4.§)

**Par grozījumu Daugavpils domes 2021.gada 29.jūlija lēmumā Nr.497**

**„Par Daugavpils pilsētas pašvaldības pastāvīgo komisiju ievēlēšanu”**

Pamatojoties uz Pašvaldību likuma 10.panta pirmās daļas pirmo teikumu, 53.panta pirmo daļu, Daugavpils domes 2023.gada 27.jūlija saistošo noteikumu Nr.8 „Daugavpils valstpilsētas pašvaldības nolikums” 45.punktu,

ņemot vērā likuma „Par interešu konflikta novēršanu valsts amatpersonu darbībā” 7.panta sestās daļas 2.punktā noteikto, ka valsts amatpersonas amatu var savienot tikai ar citu amatu, uzņēmuma līguma, pilnvarojuma izpildi vai saimniecisko darbību individuālā komersanta statusā vai reģistrējoties Valsts ieņēmumu dienestā kā saimnieciskās darbības veicējam saskaņā ar likumu "[Par iedzīvotāju ienākuma nodokli](https://likumi.lv/ta/id/56880-par-iedzivotaju-ienakuma-nodokli)", ja šī savienošana nerada interešu konfliktu un ir saņemta attiecīgās publiskas personas iestādes vadītāja vai viņa pilnvarotas personas rakstveida atļauja,

izskatot Latvijas Republikas Prokuratūras Dienvidlatgales prokuratūras prokurores 2023.gada 21.augusta atzinumu pārbaudes lietā Nr.509.4003/2023/238 un secinot, ka Daugavpils valstspilsētas pašvaldības (turpmāk – Pašvaldība) Mājokļu komisijas priekšsēdētājs V.Bojarūns, būdams valsts amatpersona, bez Pašvaldības domes atļaujas pārstāvēja personas ar invaliditāti intereses administratīvajā procesā Pašvaldības iestādēs un ar savu rīcību šajā administratīvajā procesā sekmēja personas ar invaliditāti no Pašvaldības tai pienākošos finanšu līdzekļu nelietderīgu pārvaldīšanu, rezultātā, kā to ir atzinusi prokurore, persona ar invaliditāti varēja nodarīt kaitējumu savām interesēm, atklāti balsojot: PAR – 13 (I.Aleksejevs, P.Dzalbe, A.Elksniņš, A.Gržibovskis, L.Jankovska, I.Jukšinska, V.Kononovs, N.Kožanova, I.Prelatovs, V.Sporāne-Hudojana, I.Šķinčs, M.Truskovskis, A.Vasiļjevs), PRET – 1 (J.Lāčplēsis), ATTURAS – 1 (M.Lavrenovs), **Daugavpils valstspilsētas pašvaldības dome nolemj:**

Izdarīt grozījumu Daugavpils domes 2021.gada 29.jūlija lēmumā Nr.497 „Par Daugavpils pilsētas pašvaldības pastāvīgo komisiju ievēlēšanu” un svītrot lēmuma 4.punktā vārdus „Vladislavs Bojarūns”.

Daugavpils valstspilsētas pašvaldības

domes priekšsēdētājs A.Elksniņš